ចង្ហាន់​អំឡុង​ភ្ជុំបិណ្ឌ​ត្រូវ​ចែក​ដល់​អ្នក​ក្រ​និង​អ្នកទោស
គំនរ​សម្រាម​​រលួយ​ដែល​មាន​ក្លិន​ស្អុយ​នេះ​​គឺ​ជា​កន្លែង​រក​លុយ​​របស់​កុមារ ​និង​ជន​ក្រី​ក្រ​គ្រប់​ប្រភេទ​ដែល​​រើស​យក​សំភារៈ​និង​កាក​សំណល់​ផ្សេងៗ​យក​មក​លក់។​
ភ្នំពេញ — ក្នុងរយៈពេល១៥ថ្ងៃចាប់តាំងពីថ្ងៃដាក់បិណ្ឌទីមួយរហូតដល់ថ្ងៃភ្ជុំធំពុទ្ធបរិស័ទមិនថា ចាស់ ឬ ក្មេងនៅទីក្រុង ឬនៅជនបទទេ បានមមាញឹកយ៉ាងខ្លាំងក្នុងការយកចង្ហាន់ និងទេយ្យទានយកទៅប្រគេនព្រះសង្ឃដែលគង់ចាំព្រះវស្សានៅតាមទីវត្តអារាម។ នៅវត្តអារាមភាគច្រើនហាក់សម្បូរហូរហៀរទៅដោយម្ហូបអាហារ ភេសជ្ជៈ និងគ្រឿងឧបភោគបរិភោគ។ ហើយមួយថ្ងៃក្រោយពីពិធីបុណ្យកាន់បិណ្ឌនិងភ្ជុំបិណ្ឌបានបញ្ចប់គឺនៅថ្ងៃពុធនេះ ព្រះសង្ឃក្នុងវត្តអារាមខ្លះក្នុងទីក្រុងភ្នំពេញបានសម្រេចចែករំលែកម្ហូបអាហារទាំងនោះទៅឲ្យប្រជាពលរដ្ឋក្រីក្រ អ្នកសុំទាន និងជនទុរគតដែលរស់នៅក្នុងទីក្រុងភ្នំពេញ ឬតាមបណ្ដាខេត្ត។ ព្រះតេជព្រះគុណម៉ៅ នីម ព្រះចៅអធិការវត្តព្រះពុទ្ធមានបុណ្យមានសង្ឃដីកាថា ចាប់តាំងពីថ្ងៃដាក់បិណ្ឌទី១រហូតដល់ថ្ងៃភ្ជុំបិណ្ឌ ព្រះសង្ឃក្នុងវត្តបានធ្វើទេយ្យទានបន្ត ម្ហូបអាហារ ភេសជ្ជៈផ្សេងៗទៅដល់ក្រុមប្រជាពលរដ្ឋអ្នកក្រីក្រ និងអ្នកសុំទាន។ វត្តព្រះពុទ្ធមានបុណ្យស្ថិតនៅក្បែរពហុកីឡាដ្ឋានអូឡាំពិកនៅមិនឆ្ងាយប៉ុន្មានពីផ្សារអូរឫស្សី។ ព្រះតេជព្រះគុណម៉ៅ នីមមានសង្ឃដីកាបន្តថា វត្តព្រះពុទ្ធក៏នឹងមានគម្រោងធ្វើទេយ្យទាន ឧបករណ៍ប្រើប្រាស់ និងគ្រឿងឧបភោគបរិភោគនានាទៅដល់កាកក្រហមកម្ពុជានៅពេលខាងមុខផងដែរ។ «យើងក៏មិនបានដាក់ម្ហូបអាហារនៅចោលខ្ជីខ្ជារអី អត់បានការអ្វីនោះទេ។ យើងឲ្យពុទ្ធបរិស័ទគាត់ពិសាត្រឹមត្រូវ អ្នកដែលជាជនអនាថា អ្នកសុំទានហ្នឹង។ យើងមិនបានរៀបជាតុទេ គ្រាន់តែចែកជាកញ្ចប់ៗ។ យើងឲ្យលោកតា លោកយាយដែលគាត់បម្រើវត្តក្នុងរយៈកាល១៥ថ្ងៃហ្នឹង»។ ស្រដៀងគ្នានេះដែរ វត្តសាមគ្គីរង្សី ដែលជាវត្តសម្បូរដោយព្រះសង្ឃខ្មែរកម្ពុជាក្រោមស្ថិតនៅក្នុងខណ្ឌមានជ័យក៏បានចែករំលែកចង្ហាន់នេះដែរ។ ដោយសារទីតាំងវត្តស្ថិតនៅមិនឆ្ងាយពីទីតាំងចាក់សម្រាមនៅបឹងជើងឯក ព្រះចៅអធិការវត្តសាមគ្គីរង្សីព្រះតេជព្រះគុណសៀង សុវណ្ណារ៉ាមានសង្ឃដីកាថាព្រះអង្គបានចែករំលែកគ្រឿងឧបភោគបរិភោគដែលជាទានរបស់ពុទ្ធបរិស័ទក្នុងអំឡុងពេលពិធីបុណ្យកាន់បិណ្ឌ និងភ្ជុំបិណ្ឌនេះ ចែកទៅឲ្យក្រុមប្រជាពលរដ្ឋក្រីក្រ កុមារកំព្រាដែលរស់នៅក្នុងតំបន់ចាក់សម្រាមនេះ។ គំនរសម្រាមរលួយដែលមានក្លិនស្អុយនេះគឺជាកន្លែងរកលុយរបស់កុមារ និងជនក្រីក្រគ្រប់ប្រភេទដែលរើសយកសំភារៈនិងកាកសំណល់ផ្សេងៗយកមកលក់។ «ចាត់ចែងដាក់ជាថង់ ដាក់កញ្ចប់មានម្ហូបអាហារ សម្ល ទឹកសុទ្ធ ស្ករផ្សេងៗ អញ្ចឹងទៅ ដើម្បីយកទៅជូនដល់ប្អូនដែលគាត់អត់ឃ្លាននៅកន្លែងចាក់សម្រាមហ្នឹង អត់អ្វីបរិភោគហ្នឹងដើម្បីឲ្យគាត់បានបរិភោគទាំងអស់គ្នា»។ ប្រជាពលរដ្ឋកម្ពុជា ដែលកាន់ជំនឿព្រះពុទ្ធសាសនា យល់ថា ការប្រគេនទេយ្យទាន ឬចង្ហាន់ដល់ព្រះសង្ឃនឹងជួយបញ្ជូនមគ្គផល កុសល្យផលបុណ្យដល់ជីដូន ជីតា បុព្វការីជនរបស់ពួកគេដែលបានទទួលមរណភាព។ ហេតុនេះហើយក្នុងអំឡុងពិធីបុណ្យកាន់បិណ្ឌ និងភ្ជុំបិណ្ឌរយៈពេល១៥ថ្ងៃមកនេះ វត្តភាគច្រើនតែងតែទទួលបានម្ហូបចំណីពោរពាសសម្បូរហូរហៀរជាងពិធីបុណ្យព្រះពុទ្ធសាសនាផ្សេងៗទៀតទាំងអស់។ ព្រះតេជព្រះគុណទូច ម៉ៃ ព្រះគ្រូសូត្រស្ដាំនៃវត្តមហាមន្ត្រី មានសង្ឃដីកាថា ក្នុងរយៈពេលនៃពិធីបុណ្យភ្ជុំបិណ្ឌនេះ វត្តរបស់ព្រះតេជព្រះគុណទទួលបានចង្ហាន់ច្រើនល្មមគួរសមដែរ។ ចង្ហាន់ដែលលើសពីតម្រូវការរបស់ព្រះសង្ឃនោះត្រូវចែករំលែកទៅឲ្យក្រុមប្រជាពលរដ្ឋក្រីក្រ អ្នកសុំទានជាដើម ដូចវត្តផ្សេងៗទៀតដែរ។ គ្រូសូត្រស្ដាំដដែលបន្ថែមថា ចង្ហាន់ និងគ្រឿងឧបភោគបរិភោគផ្សេងៗទៀតក៏ត្រូវបានវត្តដឹកជញ្ជូនទៅប្រគល់ជូនដល់ក្រុមអ្នកទោសនៅក្នុងមន្ទីរឃុំឃាំងព្រៃសបានប្រាំដងមកហើយ។ «មួយផ្នែកសម្រាប់ពុទ្ធបរិស័ទដែលគាត់មកបំពេញទានក្នុងវត្ត មួយផ្នែកទៀតសម្រាប់ដល់បងប្អូនដែលគាត់ជាអ្នកសុំទានឲ្យគាត់បានពិសាទៅ។ បន្ទាប់ពីហ្នឹងព្រះសង្ឃលោកបានដឹកតាមរ៉ឺម៉ក មានបាយ ម្ហូប ទឹកអ្វីហ្នឹង ទៅឲ្យមណ្ឌលកែប្រែព្រៃសយើងហ្នឹង»។ លោកកែម ឡី អ្នកវិភាគសង្គមឯករាជ្យ ថ្លែងថា ការចែករំលែកគ្រឿងឧបភោគបរិភោគ និងសម្ភារៈប្រើប្រាស់ពីបណ្ដាវត្តទៅដល់ក្រុមប្រជាពលរដ្ឋក្រីក្រ ក្មេងកំព្រាគឺជាប្រពៃណីល្អមួយ។ ទន្ទឹមនឹងគ្នានេះដែរលោកកែម ឡីបន្តថា ប្រសិនបើប្រជាពលរដ្ឋអាចយកប្រាក់ដែលគេចំណាយនោះទៅជួយដល់វិស័យផ្សេងៗទៀត វាអាចជាការប្រសើរ៕